दिल मांसपेशियों का बना एक ऐसा पंप है जो जिंदगीभर, बिना एक पल रुके चलता रहता है. दिल हर मिनट में सत्तर-अस्सी बाद धड़कता है. इस तरह हर धड़कन पर यह पंप, शरीर में पर्याप्त खून डालता है. जिससे जीवन चलता है. हर धड़कन के लिए दिल के कारखाने को बिजली चाहिए. इसके लिए दिल का अपना बिजलीघर तथा वितरण के तार हैं जो दिल की पूरी बस्ती में सब तरफ फैले हुए हैं. यहां दिल में निरंतर बिजली बनती और प्रवाहित होती रहती है. हमारी हर धड़कन इसी करंट की मोहताज है. यदि यह करंट न मिले तो हमारी धड़कनें अनियमित हो सकती हैं, रुक भी सकती हैं. जो थोड़ी देर को भी ये रुक जाएं तो चक्कर आ सकते हैं, हम गिर सकते हैं. बेहोश हो सकते हैं. यहां तक कि मर भी सकते हैं क्योंकि उतनी देर तक दिल खून पंप करना बंद कर देगा. यदि इस स्थिति में पहले से पेसमेकर लगा हो तो वह धड़कन बंद होने पर स्वत: चल पड़ेगा.